Silvester I.
Dr Silvester I. († 31. Dezämber 335 z Rom) isch vo 314 bis zu sim Dood 335 Bischof vo Rom (Babst) gsi.  Si Naamensdaag wird am letschte Daag vom Kaländerjoor gfiirt (vgl. Silvester).

Lääbe 
Dr Silvester isch am 31. Januar 314 Noochfolger vom Babst Miltiades worde. Si Naame het mä 813 in dr Chillekaländer ufgnoo. Noch iim isch dr Marcus Babst worde, wo spööter au häiliggsproche worden isch.

Noch ere Legände us em früeje Middelalter söll dr Silvester dr chranki römischi Kaiser Konstantin dr Grooss vom Ussatz ghäilt und dauft haa. Das isch in dr Konstantinische Schänkig eso gschriibe. Es isch aber e gfelschti Urkunde, wo mä drvo vermuetet, ass si im 6. oder 7. Joorhundert entstande isch. D Legände isch in dr middelalterlige Legenda aurea vom Jacobus de Voragine verbräitet worde. Zum Dank für dass er en wider gsund gmacht het, häig dr Silvester vom Konstantin s sogenannte Patrimonium Petri gschänkt überchoo, wo d Grundlaag vom spöötere Chillestaat gsi isch. Was in dr Legände behauptet wird, entlarvt sich bin ere Überbrüefig as e Luug: Dr Konstantin het scho 313 im Toleranzedikt vo Mailand s Christedum offiziell erlaubt, het scho im Vorgänger vom Silvester, im Miltiades, s Gländ vom hütige Lateranbalast überloo und bim Konzil vo Nicaea 325, wo dr Silvester persönlig nit drbii gsi isch und sich nume vo zwäi Presbüter het lo verdräte, s erste Glaubensbekenntnis het lo festleege, s Nicaenum. Es isch dr Silvester gsi, wo die ersti Petruschille über em Petrusgraab im Greeberfäld vom Vatikanische Hüügel z Rom het lo baue. 

Dr Silvester isch am 31. Dezämber 335 gstorbe. Si Liiche isch in dr Priscillakatakombe an dr Via Salaria Nova z Rom begraabe worde. Wääred de Langobardeiifäll im 8. Joorhundert het men en in d Chille San Silvestro in Capite, wo an der Piazza San Silvestro lit, züüglet.

Häiligevereerig 

Dr Silvester I. wird as Häilige vereert und isch dr ersti häiligi Babst, wo nit e Mertüürer gsi isch. Si Daag isch in dr griechisch-orthodoxe und dr bulgarisch-orthodoxe Chille dr 2. Januar, in dr russisch-orthodoxe Chille dr 15. Januar und in dr römisch-katholische si Doodesdaag, dr 31. Dezämber. Däm Daag säit mä dorum Silvester, was dr Waldmaa (lat., vo silva ‚Wald‘) bedütet.

Dr Silvester I. isch dr Patron vo de Huusdier und für e gueti Fueterärnt und e guets nöis Joor zueständig.

In dr jüüdische Dradizioon 

Vili Juude z Israel gseen im Silvester e Juudeverfolger und es wird verzellt, er häig Juude lo zwangsdaufe, lo foltere und lo umbringe. Es git aber käini Beleeg drfüür, ass dr Silvester d Juude andersch behandlet het as anderi Bäbst au oder ass zu deere Zit Juudeverfolgige stattgfunde häi, wie si spööter denn vorchoo si. Es isch woorschinlig, ass die Grücht entstande si, wil religiöösi Zirkel z Israel s Fiire vom Silvester und em christlige Nöijoor bekämpfe wäi.

Weblingg 

 
 
 Legenda Aurea
 S Gsamtwärk vom Migne Patrologia Latina mit eme Inhaltsverzäichnis

Fuessnoote 

Pabst
Bischof
Heiligi Person
Römer (Antiki)
Maa